從薛元法會食保福意軒得徑字
作者：李薰
朝代：宋

paragraphs: 春愁醉人心，灑面呼不醒。
出門却入門，兀兀度晨暝。
昨遊欣有得，水鏡謝磨瑩。
豈惟勝紛華，頗復造禪定。
君看青雲士，窘步爭捷徑。
鏗爾詎舍瑟，硜乎方擊磬。
何曾頃刻閑，通夕不遑瞑。
彼應疾此固，我亦惡夫佞。
人生出處耳，山林與朝廷。
遲遲岐路間，去就須審訂。
寧爲龜曳涂，勿作馬旋濘。
羲馭靡容勒，風船猶可矴。
但令尊不空，敢憚室垂罄。
更結汗漫遊，後期君速聽。